טד דנסון

אדוארד ברידג' "טד" דנסון השלישי (באנגלית: Edward Bridge “Ted” Danson III; נולד ב-29 בדצמבר 1947) הוא שחקן טלוויזיה וקולנוע אמריקאי, זוכה שלושה פרסי גלובוס הזהב ושני פרסי אמי. מוכר בזכות תפקידיו הראשיים בסדרות הטלוויזיה "חופשי על הבר", "בקר" ובתפקיד מייקל הארכיטקט בקומדיה "המקום הטוב". דנסון נולד בסן דייגו שבארצות הברית, למשפחה נוצרית ממוצא בריטי. הוריו הם ג'סיקה (מקמאסטר) ואדוארד ברידג' דנסון ג'וניור. גדל בפלגסטף, אריזונה. ב-1961 נרשם לבית הספר קנט, שם היה שחקן כדורסל מצליח. התעניין בתחום הדרמה כשלמד באוניברסיטת סטנפורד. משם עבר דנסון למכון קרנגי לטכנולוגיה (היום ידוע כאוניברסיטת קרנגי מלון) שבפיטסבורג וקיבל תואר בתחום הדרמה. דנסון החל את הקריירה שלו בתחום הבידור באופרת סבון בשם "עולם נוסף" ב-1975. לאחר מכן השתתף בתפקידי אורח במספר סדרות, בהן "לוורן ושירלי", "משפחה", "בנסון" ו"מגנום, בלש פרטי". בשנת 1982 נבחר דנסון לתפקיד ראשי בסדרת קומדיית מצבים בשם "חופשי על הבר". בסדרה גילם דנסון את סאם מאלון, בעלים של פאב שכונתי שהיה שחקן בייסבול בקבוצת בוסטון רד סוקס, אך התמכרותו לאלכוהול הביאה למפלתו. כאלכוהוליסט משתקם החליט לקנות פאב ולנהל אותו. על תפקידו ב-11 עונות הסדרה קיבל דנסון שני פרסי גלובוס הזהב ושני פרסי אמי, ובנוסף היה מועמד ל-9 פרסי אמי ול-8 פרסי גלובוס הזהב. הדמות שגילם דנסון בסדרה הייתה פופולרית מאוד והופיעה הופעות אורח בסדרות המצליחות "פרייז'ר" ו"משפחת סימפסון". את פרס גלובוס הזהב השלישי שלו קיבל דנסון על הופעתו הראשית בדרמה "משהו לגבי אמיליה". בשנת 1996 גילם דנסון את דמותו הספרותית של למיואל גוליבר בסדרה זוכת 5 פרסי אמי המבוססת על הרומן של ג'ונתן סוויפט "מסעי גוליבר". סדרה נוספת שבה כיכב דנסון הייתה הסדרה הקומית "בקר", בה גילם דנסון את הדמות הראשית, ד"ר ג'ון בקר חם המזג. בקר הוא בוגר בית הספר לרפואה של הארוורד ומנהל מרפאה שכונתית. על תפקידו בסדרה היה דנסון מועמד לפרס גלובוס הזהב. הסדרה רצה בין השנים 1998–2004. ב-2005 שיחק דנסון בתפקיד ראשי ב"האבות שלנו", סדרת דרמה שהייתה מועמדת ל-2 פרסי אמי. בשנת 2007 נבחר דנסון להופיע בתפקיד משני בסדרה "נזקים" ולגלם את דמותו של המיליונר המושחת ארתור פרובישר. על תפקידו בעונה הראשונה היה מועמד לפרס אמי ולפרס גלובוס הזהב. דנסון גם שיחק בסדרות הטלוויזיה המצליחות "CSI" בעונות המתקדמות שלה, ו-"CSI סייבר". נכון לשנת 2020 מגלם דנסון את עצמו בסדרה "תרגיע" בתפקיד משנה. את הופעת הבכורה שלו בתחום הקולנוע ערך דנסון בשנת 1979 בדרמת הפשע "שדה הבצל". לאחר מכן שיחק דנסון במותחן "כחום הגוף", בקומדיית האימה המונפשת "מופע האימה", בקומדיה "שלושה גברים ותינוקת" ובדרמה הקומית "אבא". ב-1994 שיחק דנסון בתפקיד ראשי בקומדיה "תוצרת אמריקה", שבה גילם את הלברט ג'קסון, אביה הביולוגי של ילדה ממוצא אפרו אמריקאי בשם זורה מאתיוס. בשנת 1998 הופיע דנסון בתפקיד משני בדרמת המלחמה זוכת 5 פרסי אוסקר של סטיבן ספילברג, "להציל את טוראי ראיין". בסרט גילם דנסון את דמותו של קפטן פרד המיל, מפקד כוחות הצנחנים האמריקאים על חוף אומהה במהלך הפלישה לנורמנדי. בשנת 2008 שיחק דנסון בקומדיית הפשע "לא דופקות חשבון", ושיחק בסרט הדרמה "חוזה אינטימי" שביימה וכתבה ג'יידה פינקט סמית'. נישואיו הראשונים היו לרנדי גוש ב-1970 והם הסתיימו ב-1975. נישואיו השניים היו ב-1977 לקייסי קוטס. ב-1979, בעת שילדה את ילדם הראשון, לקתה קוטס בשבץ מוחי פתאומי. דנסון סעד אותה מספר שנים ולאחר מכן הזוג אימץ ילדה נוספת. אולם רומן שניהל דנסון עם שחקנית הקולנוע וופי גולדברג הוביל לגירושיו השניים בשנת 1993. בשנת 1995 נישא דנסון בפעם השלישית, לשחקנית הקולנוע זוכת פרס אוסקר, מרי סטינבורגן. בעבר היה טבעוני,[דרוש מקור] אך אורח החיים התזונתי הנוכחי שלו הוא פסקטריאני.[דרוש מקור] שדה הבצל (1979) כחום הגוף (1981) מופע האימה (1982) Something About Amelia‏ (1984) – סרט טלוויזיה של ABC רק בין חברים (1986) שלושה גברים ותינוקת (1987) בני דודים (1989) אבא (1989) שלושה גברים ותינוקת 2 (1990) תוצרת אמריקה (1993) סוגר חשבון עם אבא (1994) לוך-נס (1995) גידולי פרא (1998) להציל את טוראי ראיין (1998) החברים של ממפורד (1999) חובבנים עד הסוף (2005) אבירי דרום ברונקס (2005) בנו של נובל (2007) חוזה אינטימי (2008) לא דופקות חשבון (2008) חבר על ארבע (2011) - דיבוב אהוב לבי (אנ') (2014) דפיקות לב חזקות (2018) תרגיע (2000–הווה) Help Me Help You‏ (2006) משועמם (2009–2011) פארגו (2015) המקום הטוב (2016–2020) האורוויל (2019) אדוני ראש העיר (2021 - 2022) מליגן (אנ') (2023) - דיבוב מדיה וקבצים בנושא טד דנסון בוויקישיתוף טד דנסון, ברשת החברתית פייסבוק טד דנסון, ברשת החברתית אקס (טוויטר) טד דנסון, ברשת החברתית אינסטגרם טד דנסון, במסד הנתונים הקולנועיים IMDb (באנגלית) טד דנסון, באתר "אידיבי", מאגר הידע העברי לקולנוע ישראלי ועולמי טד דנסון, באתר AllMovie (באנגלית) טד דנסון, באתר Rotten Tomatoes (באנגלית) טד דנסון, במסד הנתונים הקולנועיים KinoPoisk (ברוסית) טד דנסון, באתר MusicBrainz (באנגלית) טד דנסון, באתר Discogs (באנגלית) טד דנסון, באתר Songkick (באנגלית) מירב קריסטל, בן 60 פוקח עין, באתר ynet, 3 באפריל 2008 טלי שמיר, השחקן והים, באתר כלכליסט, 23 ביוני 2011